Wag dood, plaaseienaar gewond in aanval buite Mbombela | Netwerk24
Deur Marietie Louw-Carstens 02 Augustus 2021 15:57
Die plaaseienaar is etlike kere geskiet toe gewapende rowers voor 06:00 op die plaas toegesak het.
Die wit Ford Ranger-bakkie is Maandag naby 'n plaas in Brondal buite Mbombela gekry nadat gewapende rowers te voet gevlug het.
Die plaas, waarop daar ook 'n lodge bedryf word, is 15 km buite Mbombela op pad na Sabie.
Minstens drie swaar gewapende mans het ná die voorval gevlug en 'n reuse-soektog deur die polisie met die hulp van private veiligheidsondernemings was Maandag aan die gang.
Russel Meiring, woordvoerder van ER24, sê die veiligheidswag is etlike kere geskiet. Hy was reeds dood en het buite 'n gebou op die plaas gelê toe ER24 by die toneel opdaag.
Die man, wie se identiteit nie bekend is nie, het vir die J&M Fidelity ADT-veiligheidsmaatskappy gewerk.
Volgens Meiring het die eienaar van die plaas op die kombuisvloer van die huis gelê. Hy het verskeie skietwonde gehad en is in 'n bedenklike toestand per helikopter na 'n hospitaal in Mbombela gevlieg.
Nog 'n veiligheidswag en twee vroue wat in die huis was, het ligte beserings in die aanval opgedoen. Hulle is per ambulans na 'n hospitaal in Mbombela gebring.
Albert Gryvenstein van Bossies-gemeenskapsveiligheid sê 'n wit Ford Ranger-bakkie is naby die plaas gekry. Die bakkie is glo elders gesteel.
Hy sê 'n private helikopter is Maandag ingespan om na die gewapende aanvallers te soek.
Kol. Donald Mdhluli, polisiewoordvoerder in Mpumalanga, het bevestig die rowers word gesoek. Hy kon nie sê wat in die rooftog gesteel is nie.